Belgiese nasionale rugbyspan

Die **Belgiese nasionale rugbyspan** (Duits: *Belgische Rugby-Union-Nationalmannschaft*; Frans: *Équipe nationale de Belgique de rugby à XV*; Nederlands: *Belgisch rugbyteam*) is die nasionale rugbyspan wat België in internasionale wedstryde (toetswedstryde) verteenwoordig. Rugby word in België geadministreer deur Belgium Rugby (BR) wat in 1931 gestig is. Hulle dra die bynaam “Swart duiwels”. België word deur Wêreldrugby as ’n vlak drie-span erken. Die Belgiese rugbyspan is tans (Maart 2026) 21ste op Wêreldrugby se wêreldranglys gelys.

België het in 1930 sy eerste nieamptelike toetswedstryd teen Nederland gespeel; hul eerste amptelike toetswedstryd het twee jaar later gevolg. In die daaropvolgende jare het albei spanne mekaar gereeld ontmoet. Van die ander teenstanders in die begintydperk was Italië en Duitsland. In 1934 was België een van die stigterslede van die *Fédération internationale de rugby amateur* (FIRA; nou Rugby Europa) wat as mededinger tot die destydse eksklusiewe, Angel-Saksies oorheersde Internasionale Rugbyvoetbalraad (IRVR; nou Wêreldrugby) gestig is. Sedert die 2000’s het die rugbysport in België verder ontwikkel en die keurspan lok intussen gereeld skare van sowat 1&nbsp;000 tydens tuiswedstryde. België speel die meeste van sy toetswedstryde tydens die Europese Rugbykampioenskap, waar hulle met ander ontluikende rugbyspanne meeding. Die nasionale span se beste prestasies tot dusver is die promosie na die eerste vlak in 2010, 2014 en 2022. Hulle kon tot dusver nog nie vir ’n rugbywêreldbekertoernooi kwalifiseer nie; in 2025 het hulle die Rugbywêreldbeker 2027 naelskraap misgeloop ná ’n gelykop teen Samoa in die internasionale uitspeelrondte. Die Belgiese span speel tradisioneel in rooi-swart-gestreepte truie met swart broeke en swart sokkies.

## Beheerliggaam 
Die beheerliggaam vir rugby in België is Belgium Rugby (BR), tot in 2019 die Belgiese Rugbyfederasie (*Fédération Belge de Rugby*, FBRB) genoem. Belgium Rugby is in 1931 gestig en het in 1998 by die Internasionale Rugbyraad (IRR; nou Wêreldrugby) aangesluit. Daarbenewens was die Belgiese beheerliggaam in 1934 ’n stigtingslid van die kontinentale beheerliggaam *Fédération internationale de rugby amateur* (FIRA; nou Rugby Europa).

Naas die amptelike nasionale span roep Belgium Rugby ook ander keurspanne byeen. Die *Belgium Sevens* is die Belgiese sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Net soos ander rugbylande beskik België oor ’n o/20-nasionale span wat aan die Europese en Wêreldrugby o/20-kampioenskap deelneem. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting.

## Geskiedenis 
### Invoering en vestiging van rugby 
[duimnael|België teen [Italiaanse nasionale rugbyspan|Italië tydens die FIRA-toernooi in 1937]]
Rugby is in België veral deur Britte en Franse gevestig. Die Rugby Club Français is deur die Fransman Jean Rey gestig en hy het later die eerste hoofafrigter van die nasionale span geword. Britte was later by die stigting van die Britse Sportklub in Antwerpen (gestig in 1919) en Brussel (gestig in 1925) betrokke wat rugby in België verder versprei het. België het op 1 Julie 1930 in sy eerste wedstryd weg in Den Haag gespeel en hulle kon Nederland met 6–0 klop, waarmee die tot op hede aanhoudende mededinging met die noordelike buurland afgeskop het. Later dieselfde jaar het die tweede wedstryd in Brussel gevolg, wat hulle met 11–0 kon wen. Albei wedstryde word deur Belgium Rugby (BR) egter nie as amptelike toetswedstryde erken nie omdat beide die Belgiese en die Nederlandse rugbybeheerliggam nog nie bestaan het nie. In 1931 is die Belgiese Rugbyfederasie (*Fédération Belge de Rugby*, FBRB; nou Belgium Rugby) gestig. Die eerste raadsvergadering is op 20 Januarie 1932 gehou. Op 13 Maart dieselfde jaar is in Amsterdam die eerste amptelike, deur die Belgiese rugbybeheerliggaam erkende, toetswedstryd teen Nederland beslis en dit het in ’n 6–6-gelykop geëindig. Tot in 1937 het die Belge jaarliks teen die Nederlanders te staan gekom, maar telkens verloor.

In 1934 was België een van die stigterslede van die vastelandse beheerliggaam *Fédération internationale de rugby amateur* (FIRA; nou Rugby Europa) wat onder Franse leiding as mededinger tot die destydse eksklusiewe, Angel-Saksies oorheersde Internasionale Rugbyvoetbalraad (IRVR; nou Wêreldrugby) gestig is. Nogtans was internasionale ontmoetings skaars. In 1937 is die Eerste Divisie, die nasionale kampioenskap, vir die eerste keer beslis. In dieselfde jaar het die span, tydens die tweede FIRA-toernooi in Parys (die Europese Rugbykampioenskap se voorloper), ook teen Italië gespeel, maar hulle is verslaan. Hulle kon in die uitspeelwedstryd om die vyfde plek Nederland klop.

### Gereelde internasionale kontak 
Ná die einde van die Tweede Wêreldoorlog het die Belgiese span in die laat 1940’s slegs teen Nederland te staan gekom. In 1952 is die Europese Rugbybeker ná ’n onderbreking van vyftien jaar hervat, maar die Belge is deur Wes-Duitsland geklop en daarmee in die eerste rondte uitgeskakel. Tydens die Europese Rugbybeker 1954 het hulle vir die eerste keer Spanje ontmoet, maar hulle is weer in die eerste rondte uitgeskakel. Tot en met 1969 het die Belge in minstens een jaarlikse vriendskaplike wedstryd teen die noordelike buurland gespeel.

Toe die FIRA die Europese Rugbykampioenskap ná ’n onderbreking van meer as tien jaar hervat het (onder deelname van Noord-Afrikaanse spanne), het die Belge in die tweede afdeling begin. Tydens die FIRA-nasiesbeker 1965/66 het hulle ná ’n gelykop teen Portugal op eie bodem promosie na die eerste afdeling misgeloop. Tydens die FIRA-nasiesbeker 1966/67 het hulle in die eindstryd teen Tsjeggo-Slowakye vasgeval. In 1967/68 is hulle deur Spanje, Marokko en Portugal verslaan. In 1968/69 het die span ná ’n oorwinning oor Nederland die finale rondte gehaal, maar hulle is deur Italië en Spanje geklop. In 1970/71 is België in die groepfase uitgeskakel.

Ná ’n herstrukturering van die FIRA-beker het België tydens die FIRA-beker 1974/75 in die tweede afdeling aangebly, maar albei groepwedstryde verloor. Daarmee is hulle na die derde afdeling gerelegeer, waar hulle ná drie oorwinnings regstreekse promosie behaal het. In 1977/78 het die span ’n nederlaag teen Marokko gely, terwyl hulle nie teen Joego-Slawië gespeel het nie en dié wedstryd ook as ’n nederlaag geag is. Tot in die middel-1980’s het die Belge veral in die derde afdeling gespeel, maar ná nog ’n herstrukturering ná die FIRA-beker 1984/85, toe die FIRA die tweede en derde afdeling saamgevat het, het hulle in die derde afdeling aangebly.

In 1985 het die Internasionale Rugbyvoetbalraad (IRVR; nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRVR nege spanne vir deelname genooi, maar België het geen uitnodiging ontvang nie. Die Belge se eerste deelname was tydens die Rugbywêreldbeker 1991-kwalifisering, waar hulle in die tweede rondte van die Europese kwalifisering slegs die vierde plek kon behaal, nadat België al drie sy wedstryde verloor het.

In die 1990’s het die span al hoe meer wedstryde teen hulle gereelde Europese teenstanders begin speel en tydens die FIRA-beker 1992–1994 aan die eerste divisie deelgeneem. Tydens die Rugbywêreldbeker 1995-kwalifisering kon die span slegs Switserland klop, maar hulle is deur Portugal en Spanje geklop.

Die FIRA het die Europese toernooi weereens herstruktureer, maar België het tydens die FIRA-beker 1994–1997 in die eerste afdeling aangebly en tydens die hoofrondte die laaste groepplek beklee. België het in 1998 amptelik by die IRR aangesluit. Tydens die daaropvolgende Rugbywêreldbeker 1999-kwalifisering, wat in die wintersemester 1997/98 beslis is, het hulle slegs die vyfde groepplek behaal.

Tydens die FIRA-toernooi 1998/99 het België sy wedstryde teen Joego-Slawië en Luxemburg gewen, terwyl hulle deur Tunisië en Duitsland geklop is. Daarmee het die span die derde groepplek behaal, waarmee hulle die Europese Nasiesbeker 1999/2000 se derde afdeling gehaal het, die eerste toernooi van die Europese toernooi se nuwe formaat. België het die wedstryd teen Switserland gewen, maar hulle het die ander wedstryde teen Pole, Tsjeggië en Letland verloor.

### In die nuwe millennium 
[duimnael|[Duitse nasionale rugbyspan|Duitsland speel tydens die Europese Rugbywêreldbeker 2007-kwalifisering teen België op 29 April 2006 in Hannover, Duitsland]]
[duimnael|[Poolse nasionale rugbyspan|Pole speel tydens die Europese Rugbywêreldbeker 2011-kwalifisering teen België op 30 Mei 2009]]
Die Europese Nasiesbeker 2000/01 en die Europese Nasiesbeker 2001/02 was gelyktydig die eerste en tweede rondte van die Rugbywêreldbeker 2003-kwalifisering en die Belge het met hul promosie na die tweede afdeling ook die tweede rondte gehaal, maar daar het hulle slegs die laaste plek behaal.

Tydens die Europese Nasiesbeker 2002–2004 het die Belge die laaste plek behaal. Die Europese Nasiesbeker 2004–2006 het gelyktydig as die Rugbywêreldbeker 2007-kwalifisering se eerste deel gedien. Dit het vir die span in die tweede rondte geëindig, nadat hulle die tweede plek behaal het. Voor die Rugbywêreldbeker 2007 het ’n Belgiese span teen Argentinië gespeel en op 24 Mei 2008 het ’n Belgiese XV teen die Britse Barbarians gespeel.

België het geleidelik verbeter, van die 55ste rang af in 2004 het die “Swart Duiwels” gedurende die volgende jare baie verbeter en goeie resultate teen ander Europese spanne behaal en hulle was in 2010 onder die 30 beste spanne op die IRR se ranglys. Sedert België se toetreding tot die eerste 30 spanne op die internasionale ranglys het hulle daarin geslaag om hul plek te behou. Tydens die Europese Nasiesbeker 2008–2010, wat ook deel gevorm het van die Rugbywêreldbeker 2011-kwalifisering, het die Belge beide promosie en die Europese uitspeelwedstryd misgeloop.

Gedurende die Europese Nasiesbeker 2010–2012 het België ’n baie suksesvolle veldtog gehad en kon tussen Maart 2011 en Desember 2012 tien agtereenvolgende wedstryde wen. Hulle het vir die 2012–14-toernooi tot die ENB 1A gevorder, waar hulle teen spanne soos Spanje en Portugal, maar ook die Rugbywêreldbeker 2011-deelnemers Roemenië, Georgië en Rusland gespeel het. Die span het egter in die sesde plek geëindig en is weer na die afdeling 1B gerelegeer. Aangesien dit ook deel was van die Europese Rugbywêreldbeker 2015-kwalifisering, het die span ook dié toernooi misgeloop. Tydens die Europese Nasiesbeker 2014–2016 het België regstreekse promosie na afdeling 1A behaal.

### ’n Kontroverse en sy gevolge 
Ná nog ’n formaatverandering in die Europese Nasiesbeker het België aan die hoogste vlak Europese Rugbykampioenskap 2017 deelgeneem. Dié toernooi se uitslae is soos die Europese Rugbykampioenskap 2018 s’n vir die Rugbywêreldbeker 2019-kwalifisering in ag geneem (uitsluitende die wedstryde teen die reeds gekwalifiseerde Georgiërs). Die Belge kon egter slegs ’n oorwinning oor Duitsland aanteken. Daarna het hulle op 18 Maart 2018 in Brussel ’n omstrede 18–10-tuisoorwinning oor Spanje behaal. Die Roemeense skeidsregter Vlad Iordăchescu en die twee Roemeense lynregters het tydens die wedstryd verskeie omstrede besluite ten gunste van die Belge geneem, wat daartoe gelei het dat Roemenië pleks van Spanje sou gekwalifiseer het.

Drie weke later het Wêreldrugby ’n ondersoek aangekondig. Die amptenare was bekommerd oor die benoeming van ’n klaarblyklik nie neutrale skeidsregterspan deur die vastelandse beheerliggaam Rugby Europa. Hulle wou ook ondersoek instel na gerugte wat intussen opgeduik het, waarvolgens verskeie spanne uitgesluite spelers gebruik het. Nasionale rugbyspanne kon destyds naas staatsburgers ook buitelandse spelers insluit, wat vir ten minste drie jaar sonder onderbreking hul verblyf in die betrokke land gehad het (sedert 2020 is dit vyf jaar). Middel Mei 2018 het die onafhanklike ondersoekkomitee in opdrag van Wêreldrugby sy verslag gepubliseer. Volgens dié berig het België, Roemenië en Spanje in verskeie wedstryde spelers gebruik, wat volgens die verblyfreël nie geskik was nie. In België se geval was dit ses kwalifiseringswedstryde en hulle is met die aftrekking van 30 tabelpunte beboet (vyf vir elke wedstryd). Gevolglik het die span van die vierde na die sesde plek afgegly. Roemenië, wat ook beboet is, is by dié toernooi deur Rusland vervang, terwyl Duitsland pleks van Spanje aan die volgende kwalifiseringsrondte kon deelneem. In Junie het ’n onafhanklike appèlliggaam dié uitspraak bevestig.

### Onlangse ontwikkeling 
Vroeg in 2019 het die Belgiese beheerliggaam sy amptelike naam verander in “Belgium Rugby” (BR), daarmee wou die beheerliggaam enersyds aan homself ’n neutraler naam gee in ’n meertalige België en andersyds toegankliker vir die internasionale rugbygemeenskap word.

In Maart 2020 is die internasionale speelprogram weens die wêreldwye Covid-19-pandemie tot in Oktober 2021 gekniehalter. Tydens die Europese Rugbytrofee 2021/22 het België die eerste plek behaal, waarvolgens hulle na die Europese Rugbykampioenskap 2022/23 gepromoveer is, waartydens die span die sewende plek onder agt deelnemers beklee het. Tydens die Europese Rugbykampioenskap 2023/24 het die Belge weer die sewende plek behaal, waarmee hulle in dié afdeling aangebly het. Tydens dié toernooi kon die Belge ’n verrassende tuisoorwinning oor die rugbywêreldbekerdeelnemer Portugal aanteken (met 10–6). Gedurende somer dieselfde jaar het die Belge vir die eerste keer na Suid-Amerika getoer en Brasilië, Chili en Paraguay ontmoet. Terwyl hulle Paraguay maklik kon klop, het België teen beide Brasilië en Chili swak nederlae gely. Tydens die Rugbykampioenskap 2024/25 het die span die vyfde plek behaal, waarmee hulle die internasionale uitspeelrondte vir die Rugbywêreldbeker 2027 gehaal het. Hulle het beide Brasilië en Namibië geklop, terwyl die laaste en beslissende wedstryd teen Samoa met 13–13 gelykop geëindig het; danksy meer bonuspunte het Samoa pleks van België vir die hooftoernooi in Australië gekwalifiseer. Ná die internasionale uitspeelrondte was België 21ste op Wêreldrugby se wêreldranglys, hul beste plek ooit, en die enigste van die 25 beste spanne op die wêreldranglys wat nie vir die hooftoernooi kon kwalifiseer nie.

## Kleure, embleem en bynaam 
België speel tradisioneel in ’n rooi-swart-gestreepte trui met die Belgiese vlag op die moue, swart broeke en swart sokkies met die Belgiese vlag aan die bokant. Hul alternatiewe trui is geel-swart-gestreep met die Belgiese vlag op die moue, swart broeke en swart sokkies met die Belgiese vlag aan die bokant.

Die huidige truiverskaffer is die Nieu-Seelandse sportuitruster Canterbury en die truiborg is die Belgiese THV. Die beheerliggaam se kenteken verskyn op die regterbors, die truiverskaffer se kenteken links en die borgkenteken in die middel.

Belgium Rugby se kenteken toon ’n leeu met doelpale op die agtergrond voor ’n rugbybal in die nasionale kleure swart-geel-rooi met die afkorting FBRB daaronder. Die Belgiese nasionale rugbyspan se bynaam is sedert 2006 “Swart Duiwels” (Duits: *Schwarze Teufel*; Frans: *Diables noirs*; Nederlands: *Zwarte Duivels*) en verbind die bynaam van die Belgiese nasionale sokkerspan (“Rooi Duiwels”) met dié van die Nieu-Seelandse nasionale rugbyspan (“All Blacks”). Daar is egter ook ’n historiese konneksie met die Slag by Halen tydens die Eerste Wêreldoorlog, waartydens ’n Belgiese Kompanie fietsryers met die bynaam “Swart Duiwels” ’n Duitse aanval gestuit het.

## Tuisstadion 
België se tuisstadion is die Nelson Mandela-stadion in Brussel met 750 sitplekke. Dit is in 2017 geopen en huisves ook die setel van die beheerliggaam Belgium Rugby.

## Toetswedstryde 
België het 148 van sy 333 toetswedstryde gewen, ’n wenrekord van 44,44%. België se statistieke in toetswedstryde teen alle lande, in alfabetiese volgorde, is soos volg (korrek teen Maart 2026):

## Rekords 
### Wêreldbekerrekord 
België kon tot dusver nog nie vir ’n rugbywêreldbekertoernooi kwalifiseer nie.

### Europese Rugbykampioenskap 
Die Belgiese nasionale span neem sedert 1952 aan die Europese Rugbykampioenskap deel, meestal in die tweede afdeling. Hulle het sedertdien nog nie ’n toernooi gewen nie.

### Ander toetswedstryde 
Vanweë sy laat vestiging het België gedurende die amateurtydperk min toere volgens die ou tradisie onderneem, aangesien dit teen die jaar 2000 tot ’n einde gekom het. Deesdae is toetswedstryde teen die spanne van die Suidelike Halfrond tweekeer per jaar moontlik. Gedurende Juniemaand se midjaarrugbytoetsreeks en gedurende Novembermaand se eindjaarrugbytoetsreeks. In teenstelling met die meeste ander rugbylande speel België nie vir enige trofee teen sy teenstanders nie.

## Spelers 
### Huidige span 
Die volgende spelers het die Belgiese span gevorm tydens die internasionale uitspeelrondte vir die Rugbywêreldbeker 2027:

|
| valign="top"|

|}

### Bekende spelers 
duimnael|upright|Jacques Rogge (2014)
Tot dusver is nog geen Belgiese speler in Wêreldrugby se Heldesaal opgeneem nie.

Jacques Rogge, die voormalige Internasionale Olimpiese Komitee-president, het tien keer vir die Belgiese nasionale rugbyspan uitgedraf.

### Spelerstatistieke 
Vervolgens die belangrikste statistieke van België se spelers. Die spelers wat met  gekenmerk is, is nog aktief en kan hul statistieke verbeter.

(Korrek teen Maart 2026)

|}

|

|}

## Afrigters 
duimnael|upright|Richard McClintock (2015)
Die volgende persone het al as hoofafrigters van die Belgiese nasionale rugbyspan gedien:

## Sien ook 
* Belgiese nasionale sokkerspan

## Verwysings 
## Bronnelys 
*  
*  

## Eksterne skakels 
*    Amptelike webwerf van Belgium Rugby
*  België by Wêreldrugby